**Raffaella Carrà** (oikealta nimeltään **Raffaella Maria Roberta Pelloni**; 18. kesäkuuta 1943 Bologna – 5. heinäkuuta 2021 Rooma) oli italialainen näyttelijä, laulaja ja televisioesiintyjä.

Ura
---

Lapsinäyttelijänä aloittanut Carrà työskenteli myöhemmin musiikkikomedioissa, teatterinäytelmissä ja televisioesiintyjänä. Hän valmistui vuonna 1960 Rooman Kokeellisesta elokuvakeskuksesta, mutta sai suurimman suosionsa laulajana, tanssijana ja juontajana lukuisissa televisio-ohjelmissa. Hänen tärkeimpiä elokuviaan ovat *La lunga notte del ’43* (1960), *Il terrorista* (1963) ja *I compagni* (1963).

Raffaella Carràn suosittuja televisio-ohjelmia olivat muun muassa *Pronto, Raffaella?* 1980-luvulta ja *Carramba! Che sorpresa*, jota esitettiin 1995–1997 ja 2002. Hän juonsi myös sunnuntaisia *Domenica in* -viihdemakasiineja. Vuonna 2013 Carrà juonsi kykykilpailua *The Voice of Italy*. Samana vuonna julkaistiin hänen toiseksi viimeinen musiikkialbuminsa *Replay*; viimeinen albumi on joululevy *Ogni volta che è Natale* (2018). Carràn viimeinen televisio-ohjelma oli *A raccontare comincia tu* (2019), joka edustaa talk-show'n tyylilajia.

Raffaella Carràn diskografia on mittava ja hänen levyjään on myyty kymmeniä miljoonia kappaleita. Useat levyistä yltivät kulta- tai platinamyyntiin. Hänen studioalbumeistaan erityisen suosittuja ovat *Felicità tà tà* (1974) ja *Forte forte forte* (1976). Carràn tulkitsemista yksittäisistä musiikkikappaleista mainittakoon "A far l'amore comincia tu", "Tanti auguri" ("Hay que venir al sur"), "Dolce far niente" ja "Rumore".

Espanja ja espanjan kieli olivat merkittävä osa Raffaella Carràn taiteilijan uraa. Hän debytoi Espanjan televisiossa vuonna 1975 viihdeohjelmassa *¡Señoras y señores!*. 1990-luvulla hän emännöi kahta televisio-ohjelmaa Espanjassa, *Hola Raffaella* ja *A las 8 con Raffaella*. Vuonna 2020 Carrà teki cameo-roolin omiin lauluihinsa perustuvassa musikaalissa *Explota Explota*. Carràn musiikki on suosittua Espanjassa, esimerkiksi "A far l'amore comincia tu" kääntyi muotoon "En el amor todo es empezar". Raffaella Carrà oli kuuluisa myös espanjankielisessä Amerikassa.

Elokuvia
--------

* *Maciste kauhujen maassa* (1961)
* *Maciste ja manalan valtiatar* (1961)
* *Odysseus vastaan Hercules* (1962)
* *Giulio Cesare, il conquistatore delle Gallie* (1962)

Lähteet
-------

1. 1 2  L'annuncio di Japino: "Il suo talento risplenderà per sempre" : Addio a Raffaella Carrà, aveva 78 anni La grande artista televisiva, si è spenta oggi, dopo una malattia *RAI News*. Rai - Radiotelevisione Italiana Spa. Viitattu 5.7.2021. (italiaksi)
2. ↑  Poppi, Roberto: *Dizionario del cinema italiano: Le attrici*, s. 70. Roma: Gremese, 2003. ISBN 88-8440-214-X.
3. 1 2  Raffaella Carrà, artista musicale con oltre 60 milioni di copie vendute nel mondo e il sogno di cantare negli stadi – Le hit da "Tuca Tuca" a "Rumore" *Il fatto quotidiano*. SEIF Spa. Viitattu 5.7.2021. (italiaksi)
4. ↑  Indice per Interprete: C *Hit Parade Italia*. Viitattu 5.7.2021. (italiaksi)
5. ↑  Muere Raffaella Carrà a los 78 años *RTVE*. Corporación de Radio y Televisión Española. Viitattu 6.7.2021. (espanjaksi)
6. ↑  Muere Raffaella Carrà *El Mundo*. Unidad Editorial Información General, S.L.U.. Viitattu 6.7.2021. (espanjaksi)

Aiheesta muualla
----------------

* Internet Movie Database: Raffaella Carrà (englanniksi)
* Carrà ulkomaankiertueella Chilessä vuonna 1980
* La Nacion: Murió Raffaella Carrà: la gran estrella de la TV y la música italiana que dejó su sello en la Argentina (espanjaksi)
* Zeit Online: Mit 78 Jahren: Italienische Sängerin Raffaella Carrà gestorben (saksaksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Espanja
* Ranska
* BnF data
* Katalonia
* Saksa
* Italia
* Israel
* Yhdysvallat
* Latvia
* Tšekki
* Alankomaat
* Puola

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Synchronkartei
* Deutsche Biographie
* Elonet

 |
|  |
| Muut | 
* Europeana
* IdRef

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: it:Raffaella Carrà